যে-বাড়ি ভাড়া নেওয়া হলো তার মালিক ফরহাত বেগম। খাজা নাজিমুদ্দিনের ভ্রাতা খাজা শাহাবুদ্দিনের স্ত্রী। দক্ষিণে বিরাট বাগান ছিল সবুজ ঘাসে মোড়া। মাঝে মাঝে গুল্মজাতীয় ফুলগাছ। মাঝারি আকারের গাছও ছিল কয়েকটি, যার মধ্যে কামিনী ফুল ও শরিফা ফলের কথা মনে পড়ে। বাগানের মধ্য দিয়ে অফিসে প্রবেশের জন্য পিচের রাস্তা ছিল। মূল ভবনের সামনে গাড়িবারান্দাও ছিল। দক্ষিণে লম্বা বারান্দার দুই প্রান্ত দুই বড় ঘর (বোধহয় বেডরুম ছিল) সেগুলি হলো ইসলাম সাহেব ও আমার কামরা। ইসলাম সাহেব পূর্ব প্রান্তের কামরায়, আমি পশ্চিম প্রান্তের কামরায়। ভবনটির সরাসরি পশ্চিম দিকে গাছের আবডাল থাকায় পশ্চিমের রোদ যন্ত্রণা দিতে পারেনি। মাঝের অংশে বিরাট কামরা, বোধহয় ড্রইং, ডাইনিং বা পার্টির জন্য ব্যবহৃত হতো – এ অংশটি আমরা ব্যবহার করলাম নকশাবিদদের ও প্রাক্কলনবিদদের কাজে। পশ্চিমে আলাদা একটি একচালা টালির ছাদের ঘর ছিল, যা ব্যবহার করা হতো হিসাবরক্ষকদের ও করণিকদের কাজে।